Европа яде клонирано телешко - Budilnik
Начало Светът Европа яде клонирано телешко
Европа яде клонирано телешко
Европейците хапват месо и мляко от клонирани животни, предупреди вчера говорителят на ЕК Роджър Уайт.
У нас специалистите категорично отричат да са внасяни подобни продукти. В България все още няма закони, които да уреждат въпросите, свързани с храните от клонирани животни, понеже до момента не сме ги опитвали, обясниха от земеделското министерство. Клонирането е сравнително нов научен метод, който се прилага едва от няколко години. Освен това у нас все още няма клонирани животни и липсват каквито и да било опити да се продават продукти от клонирани животни и от техните поколения. Първата клонирана овца Доли беше „представена” в Англия през 1996 г. , а две лета по-късно се появиха клонинги на крава и коза.
Във Великобритания вече обявиха, че започват официално разследване, след като фермер се похвалил, че продавал мляко от животно, чиито родители били родени по метода на клонирането. Макар че
продажбата на продукти от подобни животни е на разрешителен режимтой не е предвиден за второ и следващо поколение от тях. Те си остават забранени в ЕС. Въпреки това в търговската мрежа се предполага, че може да е попадало от съмнителното мляко, все още обаче не е известно неговото количество. В България клонирането също не е забранено, макар и само за изследователска и експериментална цел. Новата техника позволява да се създават животни по безполов път, като се използва единствено генетичен материал от други животни. Заради това поне теоретично и в нашите магазини също могат да попаднат подобни продукти. Те могат да бъдат и внесени с лекота от която и да е европейска страна.От Националната ветеринарно-медицинска служба са категорични, че до момента няма никакви данни за българи, опитвали екстравагантните продукти. Всички храни, произведени в страна член на ЕС, пристигат с търговски документи, както и с такива за произход. В тях е записано както предприятието, в което са произведени, така също и кланицата, в която са добити.Контролът върху производството и това дали суровините са с регламентиран произход, се извършва от съответните власти в самата държава производител, на базата на което е и издаденият документ за произход, поясняват от НВМС. С регулиране на въпросите в ЕС ще бъдат предприети и законодателни инициативи от българска страна за предприемане на съответните национални мерки, поясниха от службата. Според говорителя на ЕК Роджър Уайт научните данни показват, че продуктите от клонинги не представляват риск за здравето на хората Тъй като обаче те се водят като нови храни, т.е. създадени са след 1997 г., производството и употребата им се регулират от нарочна европейска директива. Според нейните изисквания производителите трябва да информират ветеринарните власти, когато са използвали нови репродуктивни техники в своите ферми. Това се прави не защото е опасно, а за да се следят новите методи на репродукция, коментира говорителят. Все пак от Брюксел твърдят, че в съюза не би трябвало да се продават продукти от клонирани животни, тъй като досега в нито една държава членка не е искано разрешение за тяхната продажба.В момента Дания е единствената държава в ЕС, която напълно е забранила клонирането и вероятно само там е изключено такива продукти да се намират в търговската мрежа. През есента въпросът с продажбата на клонирано месо и мляко ще бъде разгледан от страните членки, които ще имат последната дума по предложеното разширяване на обхвата на регламента за новите храни. Досега в ЕС са одобрени производството, вносът и продажбата на над 20 вида нови храни. Сред тях са сокът „нони“ (направен от растение от Таити) и продукти, получени чрез нови технологични процеси, като „салатрим“ (мазнини с намалена енергийна стойност).
Предишна статияЗабраниха алергични детски джапанки
Следваща статияАрабска компания влиза в преговорите за дълговете на БТК